Fernando Arrabal
Store norske leksikon,Språk og litteratur,Litteratur i verden,Europa,Spanias litteratur,Spanias litteratur på 1900-tallet
Fernando Arrabal er en spanskfødt forfatter som er bosatt i Paris siden 1955. Arrabal skriver på spansk, men hans verker blir oversatt av hans kone og gitt ut på fransk.
Arrabal er mest kjent for sine surrealistisk-absurde, ofte blasfemiske og makabre skuespill. I 1959 gjorde han seg bemerket med farsen Pique-nique en campagne (spansk originaltittel Los soldados, 1952; Fjernsynsteatret 1961). Av senere stykker kan nevnes Los hombres del triciclo (1953, fransk oversettelse Le tricycle, 1961), Le cimetière des voitures (1958) og L'Architecte et l'empereur d'Assyrie (1966, Arkitekten og keiseren av Assyria, Den Nationale Scene 1970).I 1967 ble Arrabal arrestert i Spania og anklaget for blasfemi og forakt for fedrelandet, men frikjent etter press fra en rekke kulturpersonligheter i Frankrike. Skuespillet Et ils passèrent des menottes aux fleurs (1969) skildrer forholdene for politiske fanger i Spania. Stykket ble forbudt i Frankrike, Belgia og Sverige.Arrabal har også utgitt romaner, blant annet den selvbiografiske Baal Babylone (1959, norsk oversettelse Babylons guder, 1972), L'enterrement de la sardine (1961) og La torre herida por el rayo (1983, fransk utgave La tour prend garde, samme år). I 1983 kom 1984: carta a Fidel Castro (norsk oversettelse Brev til Fidel Castro: år 1984).Han har også regissert filmer, som Viva la muerte (1971, basert på Babylons guder) og J'irai comme un cheval fou (Jeg skal storme fram som en gal hest, 1973), basert på Arkitekten og keiseren av Assyria. Les mer i Store norske leksikon Spanias litteratur Frankrikes litteratur Teater i Spania Teater i Frankrike Melilla Spanias historie Eksterne lenker Arrabal i Biografías y Vidas (spansk)  Arrabal ved Cervantes-institutet (spansk)  treff på Arrabal i Cervantes-biblioteket (spansk) Arrabal på norsk: verker i Nasjonalbiblioteket  Arrabals hjemmeside (spansk, fransk, engelsk, italiensk)